Karim Zaza blev torsdag aften dansk mester for anden gang i sin fodboldkarriere, men AaB-målmanden er ikke i tvivl om, at han rangerer 2008-triumfen højere end DM-guldet med Brøndby i 2005. - Det her er større for mig. Sidste gang var jeg meget skadet det første halve år, og så spillede Casper Ankergren det næste halve år. Her i AaB har jeg spillet 17 kampe og skaffet 47 point til klubben, sagde Karim Zaza, som gjorde comeback i 2-0-sejren over Brøndby, som bragte guldet til Aalborg. - Det er i hvert fald den største dag i karrieren. Lige nu fatter jeg det slet ikke, men det kommer forhåbentlig i de næste par dage, sagde den glade målmand.

Referat:
Karim Zaza gjorde comeback og blev danske mester for anden gang i sin karriere, men guldet med AaB er hans største triumf som fodboldspiller.